《山阴作》
宋代·刘子翚

地势东南尽，清江吴越分。
修涂杂川陆，游役念良勤。
相从二三子，心期同欣掀。
逢幽不暂憩，何由解尘纷。
抗迹蹈奇石，扬情瞩流云。
崇林拥密翠，细草潜幽薰。
兰亭访旧游，昔尝览遗文。
有生怜共尽，兴怀岂惟君。
逍遥千载上，逸兴故不群。
风流咏觞乐，寂寂今无闻。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。